钦定古今图书集成/明伦汇编/闺媛典/第006卷 > 《绍古辞七首》前人
## 钦定古今图书集成/明伦汇编/闺媛典/第006卷 > 《绍古辞七首》前人

橘生湘水侧，菲陋人莫传。逢君金华宴，得在玉几前。
三川穷名利，京洛富妖妍。恩荣难久恃，隆宠易衰偏。
观席妾凄怆，睹翰君泫然。徒抱忠孝志，犹为葑菲迁。
昔与君别时，蚕妾初献丝。何言年月驶，寒衣已𢭏治。
绦绣多废乱，篇帛久尘缁。离心壮为剧，飞念如悬旗。
石席我不爽，德音君勿欺。

瑟瑟凉海风，竦竦寒山木。纷纷羁思盈，慊慊夜弦促。
访言山海路，千里歌《别鹤》。弦绝空咨嗟，形音谁赏录。
辛苦异人状，美貌改如玉。徒畜巧言鸟，不解心款曲。
孤鸿散江屿，连翩遵渚飞。含嘶衡桂浦，驰顾河朔畿。
攒攒劲秋木，昭昭净冬晖。窗前涤欢爵，帐里缝舞衣。
芳岁犹自可，日夜望君归。

凭楹玩夜月，迥眺出谷云。还山路已远，往海不及群。
徘徊清淮汭，顾慕广江𣸣。物情乖喜歇，守操古难闻。
三越丰少姿，容态倾动君。

开黛睹容颜，临镜访遥涂。君子事河源，弥祀阙还书。
春风扫地起，飞尘生绮疏。文褂为谁设，罗帐空卷舒。
不怨身孤寂，但念星隐隅。

暖岁节物早，万萌迎春达。春风夜㛹娟，春雾朝晻霭。
软兰叶可采，柔桑条易捋。怨咽对风景，闷瞀守闺闼。
天赋愁民命，含生但契阔。忧来无行伍，历历如覃葛。